
Je li Lejlei-kadr u svakom ramazanu smještena u istoj noći?


* 
* 
* 
* 
* 
* 
* 

 
Je li Lejlei-kadr u svakom ramazanu smještena u istoj noći?

Lejlei-kadr nalazi se u mjesecu ramazanu, nesumnjivo, na temelju ovih ajeta u vezi s Kur’ani-kerimom: “Mi smo ga objavili u Lejlei-kadru…” (el-Kadr, 1); “U mjesecu ramazanu počelo je objavljivanje Kur’ana…” (el-Bekara, 185). U cilju da provede Lejlei-kadr u ibadetu Božiji ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, boravio je u itikafu u prvoj trećini mjeseca ***[ramazana](https://pitajucene.com/search/ramaza/questions/ "Pretraži pitanja o ramazanu")***, a nakon toga boravio je u itikafu u drugoj trećini ovog mjeseca, te je naposlijetku usnio da je Lejlei-kadr smještena u posljednjoj trećini mjeseca ramazana. (Predanje u vezi s tim zabilježili su el-Buhari, 2016, i Muslim, 215.) Zatim se podudarilo da je nekoliko ashaba usnilo da se Lejlei-kadr nalazi u posljednjoj trećini mjeseca ramazana, pa je Vjerovjesnik, ﷺ, rekao: “Zaključio sam da se vaše snoviđenje podudara u vezi s tim da se Lejlei-kadr nalazi u posljednjoj trećini ramazana. Onaj ko bude nastojao provesti ovu noć u ibadetu neka posebnu pažnju obrati na posljednjih sedam dana mjeseca ramazana” (el-Buhari, 2015, i Muslim, 215). I ovo je najkraće vremensko ograničenje u pogledu Lejlei-kadra.


Razmislimo li o dokazima koji se bave Lejlei-kadrom, postat će nam jasno da se ova noć takoreći premješta, to jest nije smještena u istoj noći. Naime, u predanju stoji ovako: “Božiji Poslanik, ﷺ, usnio je Lejlei-kadr i usnio je to da ujutro sedždu čini u blatu. Bijaše to dvadeset i prva noć ramazana” (el-Buhari, 2015, i Muslim, 215). U hadisu Vjerovjesnik, ﷺ, kaže: “Očekujte i tražite Lejlei-kadr u posljednjoj trećini ramazana” (el-Buhari, 1913, i Muslim, 1169). Eto, to dokazuje da ova blagoslovljena noć nije u svakom ramazanu smještena u istoj noći. Onaj ko zastupa ovo mišljenje objedinio je i uskladio sve dokaze koji se bave ovim pitanjem. Prema tome, čovjek može očekivati da je svaka noć posljednje trećine ramazana Lejlei-kadr, i postići će nagradu koja je predviđena makar i ne znao da je Lejlei-kadr proveo u ibadetu. Allahov Poslanik, ﷺ, rekao je: “Onom ko u ibadetu provede Lejlei-kadr vjerujući i nadajući se nagradi bit će oprošteni grijesi koje je počinio” (el-Buhari, 37, i Muslim, 173). Ovdje Allahov Poslanik, ﷺ, nije rekao da će tu nagradu postići onaj ko bude znao da je određena noć Lejlei-kadr, te je provede u ibadetu. Ne, to nije uvjet. Stoga, za onog ko, vjerujući i nadajući se nagradi, provede deset posljednjih noći ramazana u ibadetu možemo sa sigurnošću tvrditi da je Lejlei-kadr proveo u ibadetu, bez obzira na to u kojoj noći Lejlei-kadr bio smješten. A Allah je pokrovitelj uspjeha.


Šejh ***[Muhammed b. Usejmin](https://pitajucene.com/search/Muhammed+b.+Usejmin/answers/ "Pretraži odgovore od Muhammed b. Usejmin")***


